kvantitative lempelser
Kvantitative lempelser er en form for ukonventionel ekspansiv pengepolitik hvor en centralbank køber værdipapirer, f.eks. stats- eller virksomhedsobligationer, på de finansielle markeder. Opkøbene medfører højere kurser og sænker derved den effektive obligationsrente, hvilket kan stimulere lånelysten og dermed aktivitetsniveau og beskæftigelse. Opkøbene forøger samtidig pengemængden. Kvantitative lempelser ses som et instrument der kan tages i anvendelse hvis centralbanken befinder sig i en likviditetsfælde og derfor ikke kan føre ekspansiv pengepolitik på traditionel vis, dvs. ved at sænke den pengepolitiske rente.
Kvantitative lempelser blev bl.a. taget i brug af USA under finanskrisen, hvor den amerikanske centralbank FED i perioden 2008-12 gennemførte tre store kvantitative lempelser, kaldet QE1, QE2 og QE3. Også den europæiske centralbank ECB har foretaget kvantitative lempelser. I foråret 2020 iværksatte begge centralbanker nye kvantitative lempelser i form af opkøbsprogrammer for at afbøde de økonomiske virkninger af COVID-19-pandemien.